आरव ने दोनों को कैब में बिठाया और घर तक छोड़ने गया. पहले दीप्ति उतरी, उसने हाथ जोड़कर इस शानदार शाम और दोस्ती के लिए शुक्रिया कहा. उसकी आंखें नम थीं, वह बहुत कुछ कहना चाह रही थी पर फिर मिलेंगे मित्र से ज्यादा ना कह पायी. आरव भी भावुक था, उसने कैब वाले को चलने के लिए कहा. गाड़ी में अब सिर्फ आरव और तृषा थे, लेकिन आम पुरुषों की तरह आरव ने मौका नहीं ताड़ा, वह बिलकुल कंफर्टेबल बैठा था, ना उसने जबरदस्ती तृषा से चिपकने की कोशिश की ना अनर्गल बातें की. वह तो बस सड़क को देख रहा था और तृषा उसे. उसने एक बार भी अपनी नजरों से तृषा का अपमान नहीं किया. तृषा के मन में उसके लिए सम्मान बढ़ता जा रहा था, तभी अचानक कैब वाले ने गाड़ी रोक दी. तृषा का घर आ गया था. उसे लगा रोज तो घर इतनी जल्दी नहीं आता पर वह क्या करती . गाड़ी से उतरते हुए उसने आरव.से पूछा, कल की ही ट्रेन है, उसने हां कहा. तृषा के मन में कई बातें थीं, वह बहुत कुछ कहना चाहती थी. उसका मन कर रहा था वह आरव से लिपट कर रो ले कुछ देर, पर ऐसा संभव नहीं था. बस उसने अपना हाथ आरव की ओर बढ़ाया, तो उसने हाथ थामकर दोस्ती के लिए शुक्रिया कहा, साथ ही इतनी अच्छी शाम बिताने के लिए थैंक्स भी कहा और कैब वाले को चलने के लिए कहा. कैब वाले ने गाड़ी चला दी, तृषा के हाथों से आरव का हाथ छूट गया, दोनों की आंखों के कोर गीले थे, लेकिन इस दोस्ती से दोनों सराबोर. कैब को जाता देख तृषा घर की ओर चल पड़ी उसके मन में बस एक ही बात थी अब दीप्ति ही उसकी एकमात्र दोस्त नहीं थी उसमें आरव भी जुड़ गया था...